Det opplyser arrangøren av festivalen i Norrköping i en pressemelding.

I løpet av lørdagen er det ifølge Expressen anmeldt til sammen elleve tilfeller av uønsket seksuell oppmerksomhet.

Arrangøren skriver at de er veldig lei seg, og at de vil beklage og fordømme det som har skjedd.

– Det är fan inte okej. Vi accepterar det inte på vår festival, skriver arrangøren.

Årets utgave av Bråvallafestivalen startet onsdag og avsluttes i dag. Over 50.000 mennesker har deltatt på festivalen som er en av Sveriges største.

Voldtatt midt i menneskemengde

Lørdagens hendelser kommer etter at en jente i 15-årsalderen skal ha blitt voldtatt under Håkan Hellstrøms konsert på Bråvallafestivalen fredag kveld.

Ifølge politiet ble jenta holdt fast og voldtatt av en mann midt i menneskemengden foran scenen, uten at noen grep inn.

– Det er forferdelig at man skal måtte oppleve noe slikt med masse mennesker rundt seg, sier en talsmann for politiet, Thomas Agnevik til Aftonbladet.

– Vi har veldig få opplysninger om gjerningsmannen og om hva det er som har skjedd, sier han og oppfordrer de som var til stede under konserten om å ta kontakt med politiet dersom de så noe mistenkelig.

Jenta ble natt til lørdag tatt hånd om og gjennomgikk en legeundersøkelse.

To voldtekter i Västerås

Også under Cityfestivalen i Västerås ble det anmeldt to voldtekter natt til lørdag, den ene av en 16 år gammel jente.

– Vi har snakket med henne og innhentet opplysninger, men vi har foreløpig ingen mistenkte, sier en talsmann for politiet i Västmanland, Thomas Gustafsson.

En 26 år gammel kvinne har også anmeldt en voldtekt etter festivalen.

– Hun er sendt til sykehus og vi har ikke kunnet avhøre henne. Flere detaljer har jeg derfor ikke, sier Gustafsson.